title: 2011/118/EU: Sklep Sveta z dne 18. januarja 2011 o sklenitvi Sporazuma med Evropsko unijo in Gruzijo o ponovnem sprejemu oseb, ki prebivajo brez dovoljenja

text:
               25.2.2011

               SL

               Uradni list Evropske unije

               L 52/45

         SKLEP SVETA
   z dne 18. januarja 2011
   o sklenitvi Sporazuma med Evropsko unijo in Gruzijo o ponovnem sprejemu oseb, ki prebivajo brez dovoljenja
   (2011/118/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 79(3) v povezavi s členom 218(6)(a) (v) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta,
   ob upoštevanju naslednjega:

               (1)

               V skladu s Sklepom Sveta 2010/687/ES z dne 8. novembra 2010 (1) je bil dne 17. junija 2010 v imenu Evropske unije podpisan Sporazum med Evropsko unijo in Gruzijo o poenostavitvi izdajanja vizumov (v nadaljnjem besedilu: „Sporazum“), s pridržkom njegove poznejše sklenitve.

               (2)

               Sporazum bi bilo treba odobriti.

               (3)

               S sporazumom se ustanovi skupni odbor za ponovni sprejem, ki lahko sprejme svoj poslovnik. Primerno je zagotoviti poenostavljeni postopek za oblikovanje stališča Unije v tem primeru.

               (4)

               V skladu s členom 3 Protokola (št. 21) o stališču Združenega kraljestva in Irske glede območja svobode, varnosti in pravice, ki je priložen k Pogodbi o Evropski uniji in Pogodbi o delovanju Evropske unije, je Združeno kraljestvo podalo uradno obvestilo, da želi sodelovati pri sprejetju in uporabi tega sklepa.

               (5)

               V skladu s členom 3 Protokola (št. 21) o stališču Združenega kraljestva in Irske glede območja svobode, varnosti in pravice, ki je priložen k Pogodbi o Evropski uniji in Pogodbi o delovanju Evropske unije in brez poseganja v člen 4 navedenega protokola, Irska ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

               (6)

               V skladu s členoma 1 in 2 Protokola o stališču Danske, ki je priložen k Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zanjo ni zavezujoč in se v njej ne uporablja –

         SPREJEL NASLEDNJI SKLEP:
   Člen 1
   Sporazum med Evropsko unijo in Gruzijo o ponovnem sprejemu oseb, ki prebivajo brez dovoljenja (v nadaljnjem besedilu: Sporazum) se odobri v imenu Unije.
   Besedilo Sporazuma je priloženo k temu sklepu.
   Člen 2
   Predsednik Sveta imenuje osebo, pooblaščeno za posredovanje uradnega obvestila iz člena 23(2) Sporazuma v imenu Unije, s čimer bo izraženo soglasje Unije, da jo ta sporazum zavezuje (2).
   Člen 3
   Komisija, ki ji pomagajo strokovnjaki iz držav članic zastopa Unijo v skupnem odboru za ponovni sprejem, ustanovljenem s členom 18 Sporazuma.
   Člen 4
   Stališče Unije v okviru skupnega odbora za ponovni sprejem glede sprejetja njegovega poslovnika v skladu s členom 18(5) Sporazuma zavzame Komisija po posvetovanju s posebnim odborom, ki ga imenuje Svet.
   Člen 5
   Ta sklep začne veljati na dan sprejetja.

      V Bruslju, 18. januarja 2011

            Za Svet

            Predsednik

         MATOLCSY Gy.

      (1)  UL L 294, 12.11.2010, str. 9.

      (2)  Generalni sekretariat Sveta bo v Uradnem listu Evropske unije objavil datum začetka veljave Sporazuma.
    ---documentbreak---

               25.2.2011

               SL

               Uradni list Evropske unije

               L 52/47

         SPORAZUM
   med Evropsko unijo in Gruzijo o ponovnem sprejemu oseb, ki prebivajo brez dovoljenja
   VISOKI POGODBENICI,
   EVROPSKA UNIJA, v nadaljnjem besedilu: Unija,
   in
   GRUZIJA,
   STA SE –
   ODLOČENI, da okrepita svoje sodelovanje za učinkovitejši boj proti nezakonitemu priseljevanju,
   V ŽELJI, da bi s tem sporazumom in na podlagi vzajemnosti vzpostavili hitre in učinkovite postopke za identifikacijo ter varno in urejeno vračanje oseb, ki ne izpolnjujejo ali ne izpolnjujejo več pogojev za vstop, prisotnost ali prebivanje na ozemljih Gruzije ali ene od držav članic Evropske unije, in olajšali tranzit takih oseb v duhu sodelovanja,
   OB POUDARJANJU, da ta sporazum ne posega v pravice, obveznosti in odgovornosti Unije, njenih držav članic in Gruzije, ki izhajajo iz mednarodnega prava in zlasti iz Evropske konvencije o varstvu človekovih pravic in temeljnih svoboščin z dne 4. novembra 1950 ter Konvencije z dne 28. julija 1951 o statusu beguncev, kakor je bila spremenjena s Protokolom z dne 31. januarja 1967,
   OB UPOŠTEVANJU, da v skladu s Protokolom št. 21 o stališču Združenega kraljestva in Irske glede območja svobode, varnosti in pravice, ki je priložen Pogodbi o Evropski uniji in Pogodbi o delovanju Evropske unije, Irska ne sodeluje pri tem sporazumu, razen če v skladu z navedenim protokolom uradno sporoči, da želi pri njem sodelovati.
   OB UPOŠTEVANJU, da določbe tega sporazuma, ki spada v področje uporabe naslova V tretjega dela Pogodbe o delovanju Evropske unije, ne veljajo za Kraljevino Dansko v skladu s Protokolom o stališču Danske, ki je priložen k Pogodbi o Evropski uniji in Pogodbi o delovanju Evropske unije –
   DOGOVORILI O NASLEDNJEM:
   Člen 1
   Opredelitev pojmov
   Za namene tega sporazuma:

               (a)

               „pogodbenici“ pomeni Gruzijo in Unijo;

               (b)

               „državljan Gruzije“ pomeni vsako osebo, ki ima državljanstvo Gruzije;

               (c)

               „državljan države članice“ pomeni vsako osebo, ki ima državljanstvo države članice, kakor je opredeljeno za namene Unije;

               (d)

               „država članica“ pomeni vsako državo članico Evropske unije, ki jo ta sporazum zavezuje;

               (e)

               „državljan tretje države“ pomeni vsako osebo, ki ima državljanstvo, ki ni državljanstvo Gruzije ali ene od držav članic;

               (f)

               „oseba brez državljanstva“ pomeni vsako osebo, ki nima državljanstva nobene države;

               (g)

               „dovoljenje za prebivanje“ pomeni dovoljenje katere koli vrste, ki ga je izdala Gruzija ali ena od držav članic in s katerim je osebi dovoljeno prebivanje na ozemlju zadevne države. Ne vključuje začasnih dovoljenj, s katerimi je osebam dovoljeno ostati na ozemlju zadevne države zaradi obravnavanja prošnje za azil ali prošnje za dovoljenje za prebivanje;

               (h)

               „vizum“ pomeni dovoljenje, ki ga je izdala, ali odločitev, ki jo je sprejela Gruzija ali ena od držav članic, potrebno za vstop ali tranzit prek njenega ozemlja. Ne vključuje letališkega tranzitnega vizuma;

               (i)

               „država prosilka“ pomeni državo (Gruzijo ali eno od držav članic), ki predloži prošnjo za ponovni sprejem na podlagi člena 7 ali prošnjo za tranzit na podlagi člena 14 tega sporazuma;

               (j)

               „zaprošena država“ pomeni državo (Gruzijo ali eno od držav članic), na katero je naslovljena prošnja za ponovni sprejem na podlagi člena 7 ali prošnja za tranzit na podlagi člena 14 tega sporazuma;

               (k)

               „pristojni organ“ pomeni vsak nacionalni organ Gruzije ali ene od držav članic, ki mu je zaupano izvajanje tega sporazuma v skladu s členom 19(1)(a) Sporazuma;

               (l)

               „tranzit“ pomeni prehod državljana tretje države ali osebe brez državljanstva preko ozemlja zaprošene države med potovanjem iz države prosilke v namembno državo;

               (m)

               „obmejno območje“ pomeni območje, ki sega do 5 kilometrov od ozemlja pristanišč, vključno s carinskimi conami, in od mednarodnih letališč držav članic in Gruzije.

         ODDELEK I

      OBVEZNOSTI PONOVNEGA SPREJEMA GRUZIJE

   Člen 2
   Ponovni sprejem lastnih državljanov
   1.   Gruzija na prošnjo države članice in brez nadaljnjih formalnosti, razen tistih, določenih v tem sporazumu, ponovno sprejme vse osebe, ki ne izpolnjujejo ali ne izpolnjujejo več veljavnih pogojev za vstop, prisotnost ali prebivanje na ozemlju države članice prosilke, pod pogojem, da je dokazano ali se lahko utemeljeno domneva na podlagi zadostnih predloženih dokazil, da so te osebe državljani Gruzije.
   2.   Gruzija ponovno sprejme tudi:

               (a)

               neporočene mladoletne otroke oseb iz odstavka 1, ne glede na njihov kraj rojstva ali njihovo državljanstvo, razen če imajo neodvisno pravico prebivanja v državi članici prosilki ali imajo veljavno dovoljenje za prebivanje, ki ga je izdala druga država članica, in

               (b)

               zakonce oseb iz odstavka 1, ki imajo drugo državljanstvo, pod pogojem, da imajo pravico vstopa in zadrževanti se ali pridobijo pravico vstopa in zadrževati se na ozemlju Gruzije, razen če imajo neodvisno pravico prebivanja v državi članici prosilki ali imajo veljavno dovoljenje za prebivanje, ki ga je izdala druga država članica.

         3.   Gruzija ponovno sprejme tudi osebe, ki jim je bilo po vstopu na ozemlje države članice odvzeto državljanstvo Gruzije, so ga izgubile ali so se mu odpovedale, razen če je ta država članica vsaj obljubila takim osebam sprejem v državljanstvo.
   4.   Po tem, ko je Gruzija izdala pozitiven odgovor na prošnjo za ponovni sprejem, pristojno diplomatsko ali konzularno predstavništvo Gruzije ne glede na voljo osebe, ki jo je treba ponovno sprejeti, nemudoma in ne več kot v 3 delovnih dneh izda potno listino, potrebno za vrnitev osebe, ki jo je treba ponovno sprejeti, z obdobjem veljavnosti 90 dni. Če Gruzija v 3 delovnih dneh ne izda potne listine, se šteje, da sprejema uporabo standardne potne listine EU za namene izgona (1).
   5.   Če zaradi pravnih ali dejanskih razlogov zadevne osebe ni mogoče premestiti v obdobju veljavnosti prvotno izdane potne listine, pristojno diplomatsko ali konzularno predstavništvo Gruzije v 3 delovnih dneh podaljša veljavnost potne listine ali po potrebi izda novo potno listino z enakim obdobjem veljavnosti. Če Gruzija v 3 delovnih dneh ne izda nove potne listine ali podaljša njene veljavnosti, se šteje, da sprejema uporabo standardne potne listine EU za namene izgona (2).
   Člen 3
   Ponovni sprejem državljanov tretjih držav in oseb brez državljanstva
   1.   Gruzija na prošnjo države članice in brez nadaljnjih formalnosti, razen tistih, določenih v tem sporazumu, ponovno sprejme vse državljane tretjih držav ali osebe brez državljanstva, ki ne izpolnjujejo ali ne izpolnjujejo več veljavnih pogojev za vstop, prisotnost ali prebivanje na ozemlju države članice prosilke, pod pogojem, da je dokazano ali se lahko utemeljeno domneva na podlagi zadostnih predloženih dokazil, da te osebe:

               (a)

               v trenutku predložitve prošnje za ponovni sprejem imajo veljavni vizum ali veljavno dovoljenje za prebivanje, ki ga je izdala Gruzija, ali

               (b)

               so nezakonito in neposredno vstopile na ozemlje držav članic, zatem ko so se zadrževale na ozemlju Gruzije ali potovale čez njeno ozemlje.

         2.   Obveznost ponovnega sprejema iz odstavka 1 ne velja, če:

               (a)

               je bil državljan tretje države ali oseba brez državljanstva samo v letališkem tranzitu preko mednarodnega letališča Gruzije, ali

               (b)

               je država članica prosilka izdala državljanu tretje države ali osebi brez državljanstva vizum ali dovoljenje za prebivanje pred vstopom na svoje ozemlje ali po njem, razen če:

                           (i)

                           je ta oseba imetnik vizuma ali dovoljenja za prebivanje, ki ga je izdala Gruzija in ima daljše obdobje veljavnosti;

                           (ii)

                           je bil vizum ali dovoljenje za prebivanje, ki ga je izdala država članica prosilka, pridobljen z uporabo ponarejenih ali prenarejenih listin ali z neresnično izjavo, ali

                           (iii)

                           ta oseba ne spoštuje katerega koli pogoja, povezanega z vizumom;

               (c)

               je zaprošena država izgnala državljana tretje države ali osebo brez državljanstva v njegovo/njeno državo izvora ali v tretjo državo.

         3.   Potem ko je Gruzija izdala pozitiven odgovor na prošnjo za ponovni sprejem, nemudoma in v največ 3 delovnih dneh izda potno listino za namene izgona osebi, katere ponovni sprejem je bil odobren,. Če Gruzija v 3 delovnih dneh ne izda potne listine, se šteje, da sprejema uporabo standardne potne listine EU za namene izgona.
   ODDELEK II

      OBVEZNOSTI PONOVNEGA SPREJEMA UNIJE

   Člen 4
   Ponovni sprejem lastnih državljanov
   1.   Država članica na prošnjo Gruzije in brez nadaljnjih formalnosti, razen tistih, določenih v tem sporazumu, ponovno sprejme vse osebe, ki ne izpolnjujejo ali ne izpolnjujejo več veljavnih pogojev za vstop, prisotnost ali prebivanje na ozemlju Gruzije, pod pogojem, da je dokazano ali se lahko utemeljeno domneva na podlagi zadostnih predloženih dokazil, da so te osebe državljani zadevne države članice.
   2.   Država članica ponovno sprejme tudi:

               (a)

               neporočene mladoletne otroke oseb iz odstavka 1, ne glede na njihov kraj rojstva ali njihovo državljanstvo, razen če imajo neodvisno pravico prebivanja v Gruziji, in

               (b)

               zakonce oseb iz odstavka 1, ki imajo drugo državljanstvo, pod pogojem, da imajo pravico vstopa in zadrževati se ali pridobijo pravico vstopa in zadrževati se na ozemlju zaprošene države članice, razen če imajo neodvisno pravico prebivanja v Gruziji.

         3.   Država članica ponovno sprejme tudi osebe, ki jim je bilo po vstopu na ozemlje Gruzije odvzeto državljanstvo države članice ali so se mu odpovedale, razen če je Gruzija vsaj obljubila takim osebam sprejem v državljanstvo.
   4.   Potem ko je zaprošena država članica izdala pozitiven odgovor na prošnjo za ponovni sprejem, pristojno diplomatsko ali konzularno predstavništvo te države članice ne glede na voljo osebe, ki jo je treba ponovno sprejeti, nemudoma in ne več kot v 3 delovnih dneh izda potno listino, potrebno za vrnitev osebe, ki jo je treba ponovno sprejeti, z obdobjem veljavnosti 90 dni. Če zaprošena država članica v 3 delovnih dneh ne izda potne listine, se šteje, da sprejema uporabo gruzijske standardne potne listine za namene izgona.
   5.   Če zaradi pravnih ali dejanskih razlogov zadevne osebe ni mogoče premestiti v obdobju veljavnosti prvotno izdane potne listine, pristojno diplomatsko ali konzularno predstavništvo zaprošene države članice v 3 delovnih dneh podaljša veljavnost potne listine ali po potrebi izda novo potno listino z enakim obdobjem veljavnosti. Če zaprošena država članica v 3 delovnih dneh ne izda nove potne listine ali ne podaljša njene veljavnosti, se šteje, da sprejema uporabo gruzijske standardne potne listine za namene izgona.
   Člen 5
   Ponovni sprejem državljanov tretjih držav in oseb brez državljanstva
   1.   Država članica na prošnjo Gruzije in brez nadaljnjih formalnosti, razen tistih, določenih v tem sporazumu, ponovno sprejme vse državljane tretjih držav ali osebe brez državljanstva, ki ne izpolnjujejo ali ne izpolnjujejo več veljavnih pogojev za vstop, prisotnost ali prebivanje na ozemlju Gruzije, pod pogojem, da je dokazano ali se lahko utemeljeno domneva na podlagi zadostnih predloženih dokazil, da te osebe:

               (a)

               v trenutku predložitve prošnje za ponovni sprejem imajo veljavni vizum ali veljavno dovoljenje za prebivanje, ki ga je izdala zaprošena država članica, ali

               (b)

               so nezakonito in neposredno vstopile na ozemlje Gruzije, zatem ko so se zadrževale na ali bile v tranzitu preko ozemlja zaprošene države članice.

         2.   Obveznost ponovnega sprejema iz odstavka 1 ne velja, če:

               (a)

               je bil državljan tretje države ali oseba brez državljanstva samo v letališkem tranzitu preko mednarodnega letališča zaprošene države članice, ali

               (b)

               je Gruzija izdala državljanu tretje države ali osebi brez državljanstva vizum ali dovoljenje za prebivanje pred vstopom na svoje ozemlje ali po njem, razen če:

                           (i)

                           je ta oseba imetnik vizuma ali dovoljenja za prebivanje, ki ga je izdala zaprošena država članica in ima daljše obdobje veljavnosti;

                           (ii)

                           je bil vizum ali dovoljenje za prebivanje, ki ga je izdala Gruzija, pridobljen z uporabo ponarejenih ali prenarejenih listin ali z neresnično izjavo, ali

                           (iii)

                           ta oseba ne spoštuje katerega koli pogoja, povezanega z vizumom;

               (c)

               je zaprošena država članica izgnala državljana tretje države ali osebo brez državljanstva v njegovo/njeno državo izvora ali v tretjo državo.

         3.   Obveznost ponovnega sprejema iz odstavka 1 velja za državo članico, ki je izdala vizum ali dovoljenje za prebivanje. Če sta vizum ali dovoljenje za prebivanje izdali dve ali več držav članic, velja obveznost ponovnega sprejema iz odstavka 1 za državo članico, ki je izdala dokument z daljšim obdobjem veljavnosti ali, če je enemu ali več takim dokumentom veljavnost že potekla, dokument, ki je še vedno veljaven. Če je veljavnost potekla že vsem dokumentom, velja obveznost ponovnega sprejema iz odstavka 1 za državo članico, ki je izdala dokument, katerega rok veljavnosti je potekel nazadnje. Če ni na voljo nobenega takšnega dokumenta, velja obveznost ponovnega sprejema iz odstavka 1 za državo članico, iz katere je oseba nazadnje izstopila.
   4.   Potem ko je zaprošena država članica izdala pozitiven odgovor na prošnjo za ponovni sprejem, nemudoma in v največ 3 delovnih dneh izda potno listino za namene izgona osebi, katere ponovni sprejem je bil odobren. Če država članica v 3 delovnih dneh ne izda potne listine, se šteje, da sprejema uporabo gruzijske standardne potne listine za namene izgona.
   ODDELEK III

      POSTOPEK PONOVNEGA SPREJEMA

   Člen 6
   Načela
   1.   Ob upoštevanju odstavka 2 vsaka premestitev osebe, ki jo je treba ponovno sprejeti na podlagi ene od obveznosti iz členov 2 do 5, zahteva predložitev prošnje za ponovni sprejem pristojnemu organu zaprošene države.
   2.   Če je oseba, ki jo je treba ponovno sprejeti, imetnik veljavne potne listine ali osebne izkaznice se lahko premestitev takšne osebe izvede, ne da bi morala država prosilka predložiti prošnjo za ponovni sprejem ali pisno obvestilo, kakor je navedeno v členu 11(1), pristojnemu organu zaprošene države.
   3.   Brez poseganja v odstavek 2, če je bila oseba pridržana na obmejnem območju (vključno z letališči) države prosilke po nezakonitem prestopu meje, ko je vstopila neposredno z ozemlja zaprošene države, lahko država prosilka predloži prošnjo za ponovni sprejem v 2 dneh po prijetju te osebe (pospešeni postopek).
   Člen 7
   Prošnja za ponovni sprejem
   1.   Prošnja za ponovni sprejem mora, kolikor je to mogoče, vsebovati naslednje informacije:

               (a)

               podatke o osebi, ki jo je treba ponovno sprejeti (npr. imena, priimki, datum rojstva in – po možnosti – kraj rojstva ter zadnji kraj prebivanja), ter, kjer je ustrezno, podatke o neporočenih mladoletnih otrocih in/ali zakoncih;

               (b)

               v primeru lastnih državljanov, navedbo dokazil, na podlagi katerih se bo dokazalo ali se bodo predložila zadostna dokazila o državljanstvu;

               (c)

               v primeru državljanov tretjih držav in oseb brez državljanstva, navedbo dokazil, na podlagi katerih se bodo dokazali ali predložila zadostna dokazila glede pogojev za ponovni sprejem državljanov tretjih držav in oseb brez državljanstva ter nezakonit vstop in prebivanje;

               (d)

               fotografijo osebe, ki jo je treba ponovno sprejeti;

               (e)

               prstne odtise.

         2.   Prošnja za ponovni sprejem vsebuje, kolikor je to mogoče, tudi naslednje informacije:

               (a)

               izjavo, ki navaja, da bo oseba, ki jo je treba premestiti, morda potrebovala pomoč ali oskrbo, če je zadevna oseba izrecno privolila v izjavo;

               (b)

               vsak drug zaščitni ali varnostni ukrep ali informacije o zdravju osebe, ki bi lahko bili potrebni v posameznem primeru premestitve.

         3.   Enotni obrazec, ki se ga uporabi za prošnje za ponovni sprejem, je priložen kot Priloga 5 k temu sporazumu.
   4.   Prošnja za ponovni sprejem se lahko predloži s kakršnimi koli sredstvi sporočanja, kar ne izključuje elektronskih sredstev.
   Člen 8
   Dokazila o državljanstvu
   1.   Dokaz o državljanstvu v skladu s členom 2(1) in členom 4(1) se lahko zagotovi zlasti z dokumenti iz Priloge 1 k temu sporazumu, vključno z dokumenti, katerih veljavnost je potekla pred največ 6 meseci. Če so predloženi takšni dokumenti, države članice in Gruzija vzajemno priznajo državljanstvo, ne da bi bile potrebne dodatne poizvedbe. Državljanstva ni mogoče dokazovati s ponarejenimi dokumenti.
   2.   Zadostno dokazilo o državljanstvu v skladu s členom 2(1) in členom 4(1) se lahko zagotovi zlasti z dokumenti iz Priloge 2 k temu sporazumu, tudi če je njihovo obdobje veljavnosti že poteklo. Če so predloženi takšni dokumenti, države članice in Gruzija štejejo, da je državljanstvo ugotovljeno, razen če lahko dokažejo nasprotno. Ponarejeni dokumenti ne morejo biti zadostno dokazilo o državljanstvu.
   3.   Če ni mogoče predložiti nobenega od dokumentov, navedenih v Prilogah 1 ali 2 oziroma če so nezadostni, pristojna diplomatska in konzularna predstavništva zadevne zaprošene države na zahtevo države prosilke, ki je del prošnje za ponovni sprejem, uredijo vse potrebno za razgovor z osebo, ki jo je treba ponovno sprejeti brez nepotrebnega odlašanja, in sicer najpozneje v 4 delovnih dneh od datuma prejema prošnje za ponovni sprejem, da se ugotovi njeno državljanstvo. Postopek za takšne razgovore je lahko določen v protokolih o izvajanju iz člena 19 tega sporazuma.
   Člen 9
   Dokazila v zvezi z državljani tretjih držav in osebami brez državljanstva
   1.   Dokaz o izpolnjevanju pogojev za ponovni sprejem državljanov tretjih držav in oseb brez državljanstva iz člena 3(1) in člena 5(1), se zagotovi zlasti z dokazili, navedenimi v Prilogi 3 k temu sporazumu; ne more se zagotoviti s ponarejenimi dokumenti. Države članice in Gruzija vzajemno priznajo vsak tak dokaz, ne da bi bile potrebne dodatne poizvedbe.
   2.   Zadostno dokazilo o izpolnjevanju pogojev za ponovni sprejem državljanov tretjih držav in oseb brez državljanstva iz člena 3(1) in člena 5(1), se zagotovi zlasti z dokazili, navedenimi v Prilogi 4 k temu sporazumu; ne more se zagotoviti s ponarejenimi dokumenti. Kadar so takšna zadostna dokazila predložena, države članice in Gruzija štejejo, da so pogoji izpolnjeni, razen če lahko dokažejo nasprotno.
   3.   Nezakonit vstop, prisotnost ali prebivanje se ugotovi s potnimi listinami zadevne osebe, v katerih ni potrebnega vizuma ali drugega dovoljenja za prebivanje na ozemlju države prosilke. Izjava države prosilke, da se je za zadevno osebo ugotovilo, da nima potrebnih potnih listin, vizuma ali dovoljenja za prebivanje, je prav tako zadostno dokazilo o nezakonitem vstopu, prisotnosti ali prebivanju.
   Člen 10
   Roki
   1.   Prošnjo za ponovni sprejem je treba predložiti pristojnemu organu zaprošene države v roku največ 6 mesecev potem, ko je pristojni organ države prosilke izvedel, da državljan tretje države ali oseba brez državljanstva ne izpolnjuje ali ne izpolnjuje več veljavnih pogojev za vstop, prisotnost ali prebivanje. Kadar prošnja zaradi pravnih ali dejanskih ovir ne more biti predložena pravočasno, se rok na zahtevo države prosilke podaljša, vendar samo do prenehanja ovir.
   2.   Na prošnjo za ponovni sprejem je treba odgovoriti pisno:

               (a)

               v dveh delovnih dneh, če je bila prošnja predložena po pospešenem postopku (člen 6(3)), ali

               (b)

               v 12 koledarskih dneh v vseh drugih primerih.

         Ta rok začne teči z datumom prejema prošnje za ponovni sprejem. Če odgovora v tem roku ni, se šteje, da je bilo za premestitev dano soglasje.
   3.   Zavrnitev prošnje za ponovni sprejem mora biti pisno obrazložena.
   4.   Potem ko je dano soglasje, ali, kjer je primerno, po poteku rokov iz odstavka 2, se zadevna oseba premesti v treh mesecih. Na zahtevo države prosilke se ta rok lahko podaljša za obdobje, ki je potrebno za odpravo pravnih ali praktičnih ovir.
   Člen 11
   Podrobnosti v zvezi s premestitvijo in načini prevoza
   1.   Brez poseganja v člen 6(2) pristojni organi države prosilke pred vrnitvijo osebe vsaj 3 delovne dni vnaprej pisno uradno obvestijo pristojne organe zaprošene države o datumu premestitve, mestu vstopa, morebitnih spremljevalcih in drugih informacijah v zvezi s premestitvijo.
   2.   Prevoz lahko poteka po zraku ali kopnem. Vračanje po zraku ni omejeno na uporabo nacionalnih prevoznikov Gruzije ali držav članic in se lahko izvede z uporabo rednih ali, v primeru državljanov zaprošene države, čarterskih poletov. V primeru vrnitve s spremstvom taki spremljevalci niso omejeni na pooblaščene osebe države prosilke, pod pogojem, da so te osebe pooblaščene s strani Gruzije ali katere koli države članice.
   Člen 12
   Ponovni sprejem v zmoti
   Država prosilka sprejme nazaj vsako osebo, ki jo je zaprošena država ponovno sprejela, če se v primeru državljanov tretjih držav v obdobju 6 mesecev, ali v primeru oseb brez državljanstva 12 mesecev, po premestitvi zadevne osebe ugotovi, da niso izpolnjene zahteve iz členov 2 do 5 tega sporazuma.
   V takih primerih se smiselno uporabijo postopkovne določbe tega sporazuma in zagotovijo vse razpoložljive informacije glede dejanske identitete in državljanstva osebe, ki se jo sprejme nazaj.
   ODDELEK IV

      TRANZIT

   Člen 13
   Načela
   1.   Države članice in Gruzija bi si morale prizadevati omejiti tranzit državljanov tretjih držav ali oseb brez državljanstva na primere, ko teh oseb ni mogoče vrniti neposredno v namembno državo.
   2.   Gruzija dovoli tranzit državljanov tretjih držav ali oseb brez državljanstva, kadar tako zahteva država članica, država članica pa odobri tranzit državljanov tretjih držav ali oseb brez državljanstva, kadar tako zahteva Gruzija, če sta zagotovljena nadaljnje potovanje v morebitne druge države tranzita in ponovni sprejem s strani namembne države.
   3.   Gruzija ali država članica lahko zavrne tranzit:

               (a)

               če državljanu tretje države ali osebi brez državljanstva v namembni državi ali drugi državi tranzita resno grozi mučenje ali nečloveško ali ponižujoče ravnanje ali kaznovanje ali smrtna kazen ali preganjanje zaradi rase, veroizpovedi, državljanstva, pripadnosti določeni družbeni skupini ali zaradi političnega prepričanja;

               (b)

               če bo državljan tretje države ali oseba brez državljanstva v zaprošeni državi ali drugi državi tranzita deležen kazenskih sankcij, ali

               (c)

               zaradi javnega zdravja, nacionalne varnosti, javnega reda ali drugih nacionalnih interesov zaprošene države.

         4.   Gruzija ali država članica lahko prekličeta kakršno koli izdano dovoljenje, če se naknadno pojavijo ali odkrijejo okoliščine iz odstavka 3, ki ovirajo tranzit, ali če nadaljnje potovanje v morebitne države tranzita ali ponovni sprejem s strani namembne države nista več zagotovljena. V tem primeru država prosilka po potrebi in brez odlašanja sprejme nazaj državljana tretje države ali osebo brez državljanstva.
   Člen 14
   Tranzitni postopek
   1.   Prošnjo za tranzit je treba pisno predložiti pristojnemu organu zaprošene države in mora vsebovati naslednje podatke:

               (a)

               vrsto tranzita (po zraku ali kopnem), morebitne druge države tranzita in predvideni končni namembni kraj;

               (b)

               podatke o zadevni osebi (npr. ime, priimek, dekliški priimek, druga uporabljena imena/imena, po katerih je oseba znana, ali aliasi, datum rojstva, spol in – kjer je mogoče – kraj rojstva, državljanstvo, jezik, vrsto in številko potne listine);

               (c)

               predvideno mesto vstopa, čas premestitve in morebitno uporabo spremljevalcev;

               (d)

               izjavo, da so po mnenju države prosilke izpolnjeni pogoji iz člena 13(2) in da niso znani nobeni razlogi za zavrnitev v skladu s členom 13(3).

         Enotni obrazec, ki ga je treba uporabiti za prošnje za tranzit, je kot Priloga 6 priložen k temu sporazumu.
   2.   Zaprošena država v 5 koledarskih dneh od prejema prošnje pisno obvesti državo prosilko o sprejemu, pri čemer potrdi mesto vstopa in predvideni čas sprejema, ali pa jo obvesti o zavrnitvi sprejema in o razlogih za tako zavrnitev.
   3.   Če tranzit poteka po zraku, oseba, ki jo je treba ponovno sprejeti, in morebitni spremljevalci ne potrebujejo posebnega letališkega tranzitnega vizuma.
   4.   Pristojni organi zaprošene države z medsebojnimi posvetovanji pomagajo pri tranzitu, predvsem z nadzorom zadevnih oseb in zagotovitvijo za ta namen primerno opremo.
   5.   Tranzit oseb se izvede v 30 dneh po prejemu odobritve prošnje.
   ODDELEK V

      STROŠKI

   Člen 15
   Stroški prevoza in tranzita
   Brez poseganja v pravico pristojnih organov do povračila stroškov, povezanih s ponovnim sprejemom, od osebe, ki se jo ponovno sprejme, ali od tretjih strani, država prosilka nosi vse stroške prevoza, nastale v zvezi s ponovnim sprejemom in tranzitom po tem sporazumu, do meje končne namembne države.
   ODDELEK VI

      VARSTVO PODATKOV IN KLAVZULA O NEVPLIVANJU

   Člen 16
   Varstvo podatkov
   Osebni podatki se sporočajo od primera do primera samo, če je tako sporočanje potrebno za izvajanje tega sporazuma s strani pristojnih organov Gruzije ali države članice. Za obdelavo in ravnanje z osebnimi podatki v posameznem primeru veljajo domača zakonodaja Gruzije in, če je nadzorni organ pristojni organ države članice, določbe Direktive 95/46/ES in nacionalne zakonodaje te države članice, sprejete na podlagi navedene direktive. Poleg tega veljajo naslednja načela:

               (a)

               osebni podatki morajo biti obdelani pošteno in zakonito;

               (b)

               osebni podatki morajo biti zbrani za določen, izrecen in upravičen namen izvajanja tega sporazuma in jih niti organ, ki sporoča, niti organ prejemnik ne smeta dodatno obdelati na način, ki ni združljiv s tem namenom;

               (c)

               osebni podatki morajo biti primerni, ustrezni in ne smejo presegati namena, za katerega se zbirajo in/ali dodatno obdelujejo; zlasti lahko sporočeni osebni podatki zadevajo le naslednje:

                           (i)

                           podatke o osebi, ki se jo premesti (npr. imena, priimki, vsa prejšnja imena, druga uporabljena imena/imena, po katerih je oseba znana, ali aliasi, spol, osebni status, datum in kraj rojstva, sedanje in vsa prejšnja državljanstva),

                           (ii)

                           potni list, osebno izkaznico ali vozniško dovoljenje (številka, obdobje veljavnosti, datum izdaje, organ, ki je dokument izdal, kraj izdaje),

                           (iii)

                           postanke in načrt poti,

                           (iv)

                           druge podatke, ki so potrebni za identifikacijo osebe, ki jo je treba premestiti, ali za pregled zahtev za ponovni sprejem v skladu s tem sporazumom;

               (d)

               osebni podatki morajo biti točni in po potrebi posodobljeni;

               (e)

               osebni podatki morajo biti shranjeni v obliki, ki dopušča identifikacijo posameznikov, na katere se nanašajo, le toliko časa, kolikor je potrebno za namen, za katerega so bili zbrani ali za katerega se dodatno obdelujejo;

               (f)

               organ, ki sporoča, in organ prejemnik izvedeta vse razumne ukrepe, da zagotovita, kot je primerno, popravek, izbris ali blokiranje osebnih podatkov, kjer njihova obdelava ni v skladu z določbami tega člena, zlasti če podatki niso primerni, ustrezni, točni ali presegajo namen obdelave. To vključuje uradno obvestilo drugi pogodbenici o vsakem popravku, izbrisu ali blokiranju;

               (g)

               na zahtevo organ prejemnik obvesti organ, ki sporoča, o uporabi sporočenih podatkov in tako pridobljenih rezultatih;

               (h)

               osebni podatki se lahko sporočijo samo pristojnim organom. Nadaljnje sporočanje drugim organom zahteva predhodno soglasje organa, ki sporoča;

               (i)

               organ, ki sporoča, in organ prejemnik morata voditi pisno evidenco o sporočanju in prejemanju osebnih podatkov.

         Člen 17
   Klavzula o nevplivanju
   1.   Ta sporazum ne posega v pravice, obveznosti in odgovornosti Unije, držav članic in Gruzije, ki izhajajo iz mednarodnega prava, in zlasti iz:

               (a)

               Konvencije z dne 28. julija 1951 o statusu beguncev, kakor je bila spremenjena s Protokolom z dne 31. januarja 1967 o statusu beguncev;

               (b)

               mednarodnih konvencij, ki določajo državo, odgovorno za obravnavo vloženih prošenj za azil;

               (c)

               Evropske konvencije z dne 4. novembra 1950 o varstvu človekovih pravic in temeljnih svoboščin in njenih protokolov;

               (d)

               Konvencije ZN z dne 10. decembra 1984 proti mučenju in drugemu krutemu, nečloveškemu ali poniževalnemu ravnanju ali kaznovanju;

               (e)

               mednarodnih konvencij o izročitvi in tranzitu;

               (f)

               večstranskih mednarodnih konvencij in sporazumov o ponovnem sprejemu tujih državljanov, kot je Konvencija o mednarodnem civilnem letalstvu z dne 7. decembra 1944.

         2.   Nobena določba tega sporazuma ne preprečuje vrnitve osebe v okviru drugih formalnih ali neformalnih dogovorov.
   ODDELEK VII

      IZVAJANJE IN UPORABA

   Člen 18
   Skupni odbor za ponovni sprejem
   1.   Pogodbenici druga drugi zagotavljata vzajemno pomoč pri uporabi in razlagi tega sporazuma. V ta namen ustanovita skupni odbor za ponovni sprejem (v nadaljnjem besedilu: odbor), katerega naloge so predvsem naslednje:

               (a)

               spremljati uporabo tega sporazuma;

               (b)

               odločati o izvedbenih dogovorih, potrebnih za enotno uporabo tega sporazuma;

               (c)

               redno izmenjevati informacije o protokolih o izvajanju, ki jih sestavijo posamezne države članice in Gruzija v skladu s členom 19 tega sporazuma;

               (d)

               priporočati spremembe tega sporazuma in njegovih prilog.

         2.   Sklepi odbora so za pogodbenici zavezujoči.
   3.   Odbor sestavljajo predstavniki Unije in Gruzije.
   4.   Odbor se sestaja po potrebi na zahtevo ene od pogodbenic.
   5.   Odbor sprejme svoj poslovnik.
   Člen 19
   Protokoli o izvajanju
   1.   Na zahtevo države članice ali Gruzije, Gruzija in država članica sestavita protokol o izvajanju, ki med drugim zajema pravila o:

               (a)

               imenovanju pristojnih organov, mestih mejnih prehodov in izmenjavi kontaktnih točk;

               (b)

               pogojih za vrnitve s spremstvom, vključno s tranzitom državljanov tretjih držav in oseb brez državljanstva s spremstvom;

               (c)

               sredstvih in dokumentih poleg tistih iz Prilog 1 do 4 k temu sporazumu;

               (d)

               podrobnostih ponovnega sprejema po pospešenem postopku, in

               (e)

               postopek razgovorov.

         2.   Protokoli o izvajanju iz odstavka 1 začnejo veljati šele po tem, ko je o njih uradno obveščen odbor za ponovni sprejem iz člena 18.
   3.   Gruzija pristaja na uporabo vseh določb protokola o izvajanju, sestavljenega z eno državo članico, tudi v svojih odnosih z kakršno koli drugo državo članico na zahtevo slednje.
   Člen 20
   Razmerje do dvostranskih sporazumov ali dogovorov držav članic o ponovnem sprejemu
   Določbe tega sporazuma imajo prednost pred določbami kakršnega koli dvostranskega sporazuma ali dogovora o ponovnem sprejemu oseb, ki prebivajo brez dovoljenja, ki so v skladu s členom 19 bili sklenjeni ali se lahko sklenejo med posameznimi državami članicami in Gruzijo, v kolikor so določbe takih sporazumov ali dogovorov nezdružljive z določbami tega sporazuma.
   ODDELEK VIII

      KONČNE DOLOČBE

   Člen 21
   Teritorialna uporaba
   1.   Ob upoštevanju odstavka 2 se ta sporazum uporablja na ozemlju, na katerem se uporabljata Pogodba o Evropski uniji in Pogodba o delovanju Evropske unije, ter na ozemlju Gruzije.
   2.   Ta sporazum se uporablja na ozemlju Irske le na podlagi uradnega obvestila, ki ga v ta namen Evropska unija pošlje Gruziji. Ta sporazum se ne uporablja na ozemlju Kraljevine Danske.
   Člen 22
   Spremembe Sporazuma
   Ta sporazum se lahko spremeni in dopolni z medsebojnim soglasjem pogodbenic. Spremembe in dopolnitve so sestavljene v obliki ločenih protokolov, ki tvorijo sestavni del tega sporazuma, in začnejo veljati v skladu s postopkom iz člena 23 tega sporazuma.
   Člen 23
   Začetek veljavnosti, trajanje in prenehanje
   1.   Pogodbenici ratificirata ali odobrita ta sporazum v skladu s svojimi postopki.
   2.   Ta sporazum začne veljati prvi dan drugega meseca po dnevu, ko zadnja pogodbenica drugo uradno obvesti o zaključku postopkov iz odstavka 1.
   3.   Ta sporazum se začne uporabljati za Irsko prvi dan drugega meseca po dnevu uradnega obvestila iz člena 21(2).
   4.   Ta sporazum se sklene za nedoločen čas.
   5.   Vsaka pogodbenica lahko odpove ta sporazum z uradnim obvestilom drugi pogodbenici. Ta sporazum se preneha uporabljati 6 mesecev po dnevu takega uradnega obvestila.
   Člen 24
   Priloge
   Priloge 1 do 6 so sestavni del tega sporazuma.

      V Bruslju, dne 22. novembra 2010, v dveh izvodih v angleškem, bolgarskem, češkem, danskem, estonskem, finskem, francoskem, grškem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, romunskem, slovaškem, slovenskem, španskem, švedskem in gruzijskem jeziku, pri čemer so besedila v vseh teh jezikih enako verodostojna.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l’Union européenne
         Per l’Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen

         За Грузия
         Por Georgia
         Za Gruzii
         For Georgien
         Für Georgien
         Gruusia nimel
         Για τη Γεωργία
         For Georgia
         Pour la Géorgie
         Per la Georgia
         Gruzijas vārdā –
         Gruzijos vardu
         Grúzia részéről
         Għall-Georġja
         Voor Georgië
         W imieniu Gruzji
         Pela Geórgia
         Pentru Georgia
         Za Gruzínsko
         Za Gruzijo
         Georgian puolesta
         För Georgien

      (1)  V skladu z obrazcem iz Priporočila Sveta EU z dne 30. novembra 1994.

      (2)  Prav tam.
   PRILOGA 1

      SKUPNI SEZNAM DOKUMENTOV, KATERIH PREDLOŽITEV ŠTEJE ZA DOKAZ O DRŽAVLJANSTVU

      (ČLENI 2(1), 4(1) IN 8(1))

               —

               Potni listi katere koli vrste (nacionalni potni listi, diplomatski potni listi, službeni potni listi, skupinski potni listi in nadomestni potni listi, vključno s potnimi listi otrok),

               —

               osebne izkaznice (vključno z začasnimi osebnimi izkaznicami),

               —

               potrdila o državljanstvu in drugi uradni dokumenti, v katerih se omenja ali jasno navaja državljanstvo.

         PRILOGA 2

      SKUPNI SEZNAM DOKUMENTOV, KATERIH PREDLOŽITEV ŠTEJE ZA ZADOSTNO DOKAZILO O DRŽAVLJANSTVU

      (ČLENI 2(1), 4(1) IN 8(2))

   Kadar je zaprošena država bodisi ena od držav članic ali Gruzija:

               —

               dokumenti, navedeni v Prilogi 1, katerih veljavnost je potekla pred več kot 6 meseci,

               —

               fotokopije katerih koli dokumentov iz Priloge 1 k temu sporazumu,

               —

               vozniška dovoljenja ali fotokopije vozniških dovoljenj,

               —

               rojstni listi ali fotokopije rojstnih listov,

               —

               službene osebne izkaznice ali fotokopije službenih osebnih izkaznic,

               —

               izjave prič,

               —

               izjave zadevne osebe in jezik, ki ga ta oseba govori, vključno z rezultatom uradnega testa,

               —

               kakršen koli drug dokument, ki lahko pomaga določiti državljanstvo zadevne osebe,

               —

               službene knjižice in vojaške osebne izkaznice,

               —

               pomorske registrske knjižice in kapitanske službene izkaznice,

               —

               prepustnice, ki jih je izdala zaprošena država.

         Če je zaprošena država Gruzija:

               —

               potrditev identitete, ki je rezultat iskanja v vizumskem informacijskem sistemu (1),

               —

               v primeru držav članic, ki ne uporabljajo vizumskega informacijskega sistema, identiteta, ugotovljena na podlagi evidenc teh držav članic o prošnjah za vizum.

      (1)  Uredba (ES) št. 767/2008 Evropskega parlamenta in Sveta z dne 9. julija 2008 o vizumskem informacijskem sistemu (VIS) in izmenjavi podatkov med državami članicami o vizumih za kratkoročno prebivanje (Uredba VIS), UL L 218, 13.8.2008, str. 60.
   PRILOGA 3

      SKUPNI SEZNAM DOKUMENTOV, KI ŠTEJEJO ZA DOKAZ O IZPOLNJEVANJU POGOJEV ZA PONOVNI SPREJEM DRŽAVLJANOV TRETJIH DRŽAV IN OSEB BREZ DRŽAVLJANSTVA

      (ČLENI 3(1), 5(1) IN 9(1))

               —

               Vizum in/ali dovoljenje za prebivanje, ki ga izda zaprošena država,

               —

               vstopni/izstopni žig ali podoben zaznamek v potni listini zadevne osebe ali drug dokaz o vstopu/izstopu (npr. fotografski).

         PRILOGA 4

      SKUPNI SEZNAM DOKUMENTOV, KI ŠTEJEJO ZA ZADOSTNO DOKAZILO O IZPOLNJEVANJU POGOJEV ZA PONOVNI SPREJEM DRŽAVLJANOV TRETJIH DRŽAV IN OSEB BREZ DRŽAVLJANSTVA

      (ČLENI 3(1), 5(1) IN 9(2))

               —

               Opis mesta in okoliščin, v katerih je bila zadevna oseba prestrežena po vstopu na ozemlje države prosilke, ki ga izdajo ustrezni organi te države,

               —

               informacije v zvezi z identiteto in/ali zadrževanjem osebe, ki jih priskrbi mednarodna organizacija (npr. UNHCR),

               —

               poročila/potrditve informacij s strani družinskih članov, sopotnikov itd.,

               —

               izjava zadevne osebe,

               —

               informacije, ki kažejo na to, da je zadevna oseba uporabila storitve kurirja ali potovalne agencije,

               —

               uradne izjave zlasti osebja mejnega organa ter druge priče, ki lahko potrdijo dejstvo, da je zadevna oseba prečkala mejo,

               —

               uradna izjava zadevne osebe v sodnih ali upravnih postopkih,

               —

               dokumenti, potrdila in računi kakršne koli vrste (npr. hotelski računi, kartice naročanja pri zdravnikih/zobozdravnikih, vstopne kartice za zasebne/javne institucije, pogodbe o najemu vozil, izpiski kreditnih kartic itd.), ki jasno kažejo, da se je zadevna oseba zadrževala na ozemlju zaprošene države,

               —

               imenske vozovnic in/ali seznam potnikov za potovanja z letalom, vlakom, avtobusom ali ladjo, ki kažejo na prisotnost in pot zadevne osebe na ozemlju zaprošene države.

         PRILOGA 5

   PRILOGA 6

   SKUPNA IZJAVA GLEDE ČLENOV 3(1) IN 5(1)
   Pogodbenici se strinjata, da v smislu teh določb oseba „neposredno vstopi“ z ozemlja Gruzije, če vstopi na ozemlje države članice brez vmesnega vstopa v tretjo državo ali, kadar je zaprošena država ena od držav članic, če oseba vstopi na ozemlje Gruzije brez vmesnega vstopa v tretjo državo. Zadrževanje v tretji državi zaradi letališkega tranzita se ne šteje za vstop.
   SKUPNA IZJAVA GLEDE DANSKE
   Pogodbenici sta seznanjeni, da se ta sporazum ne uporablja za ozemlje Kraljevine Danske ali državljane Kraljevine Danske. V teh okoliščinah je primerno, da Gruzija in Kraljevina Danska skleneta sporazum o ponovnem sprejemu z enakimi pogoji, kakor so v tem sporazumu.
   SKUPNA IZJAVA GLEDE ISLANDIJE IN NORVEŠKE
   Pogodbenici upoštevata tesno povezanost med Evropsko unijo ter Islandijo in Norveško, predvsem na podlagi Sporazuma z dne 18. maja 1999 glede pridružitve teh držav k izvajanju, uporabi in razvoju schengenskega pravnega reda. V teh okoliščinah je primerno, da Gruzija z Islandijo in Norveško sklene sporazum o ponovnem sprejemu z enakimi pogoji, kakor so v tem sporazumu.
   SKUPNA IZJAVA GLEDE ŠVICE
   Pogodbenici upoštevata tesno povezanost med Evropsko unijo in Švico, zlasti na podlagi Sporazuma o pridružitvi Švice k izvajanju, uporabi in razvoju schengenskega pravnega reda, ki je začel veljati 1. marca 2008. V teh okoliščinah je primerno, da Gruzija s Švico sklene sporazum o ponovnem sprejemu z enakimi pogoji, kakor so v tem sporazumu.


title: Sklep Evropskega parlamenta (EU) 2017/1680 z dne 27. aprila 2017 o zaključnem računu Evropskega inštituta za inovacije in tehnologijo za proračunsko leto 2015

text:
               29.9.2017

               SL

               Uradni list Evropske unije

               L 252/249

         SKLEP EVROPSKEGA PARLAMENTA (EU) 2017/1680
   z dne 27. aprila 2017
   o zaključnem računu Evropskega inštituta za inovacije in tehnologijo za proračunsko leto 2015
   EVROPSKI PARLAMENT,

               —

               ob upoštevanju končnega zaključnega računa Evropskega inštituta za inovacije in tehnologijo za proračunsko leto 2015,

               —

               ob upoštevanju poročila Računskega sodišča o zaključnem računu Evropskega inštituta za inovacije in tehnologijo za proračunsko leto 2015 z odgovori inštituta (1),

               —

               ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2015 v skladu s členom 287 Pogodbe o delovanju Evropske unije pripravilo Računsko sodišče,

               —

               ob upoštevanju priporočila Sveta z dne 21. februarja 2017 o podelitvi razrešnice inštitutu glede izvrševanja proračuna za proračunsko leto 2015 (05873/2017 – C8-0077/2017),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208,

               —

               ob upoštevanju Uredbe (ES) št. 294/2008 Evropskega parlamenta in Sveta z dne 11. marca 2008 o ustanovitvi Evropskega inštituta za inovacije in tehnologijo (4), zlasti člena 21,

               —

               ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (5), zlasti člena 108,

               —

               ob upoštevanju člena 94 in Priloge IV Poslovnika,

               —

               ob upoštevanju poročila Odbora za proračunski nadzor (A8-0127/2017),

               1.

               odobri zaključni račun Evropskega inštituta za inovacije in tehnologijo za proračunsko leto 2015;

               2.

               naroči svojemu predsedniku, naj ta sklep posreduje direktorju Evropskega inštituta za inovacije in tehnologijo, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Antonio TAJANI

            Generalni sekretar

         Klaus WELLE

      (1)  UL C 449, 1.12.2016, str. 112.

      (2)  Glej opombo 1.

      (3)  UL L 298, 26.10.2012, str. 1.

      (4)  UL L 97, 9.4.2008, str. 1.

      (5)  UL L 328, 7.12.2013, str. 42.


title: Sklep št. 466/2002/ES Evropskega parlamenta In Sveta z dne 1. marca 2002 o določitvi akcijskega programa Skupnosti za spodbujanje nevladnih organizacij, ki delujejo predvsem na področju varstva okolja

text:
Pomembno pravno obvestilo

|

32002D0466

Uradni list L 075 , 16/03/2002 str. 0001 - 0006

		Sklep št. 466/2002/ES Evropskega parlamenta in Svetaz dne 1. marca 2002o določitvi akcijskega programa Skupnosti za spodbujanje nevladnih organizacij, ki delujejo predvsem na področju varstva okoljaEVROPSKI PARLAMENT IN SVET EVROPSKE UNIJE STA –ob upoštevanju Pogodbe o ustanovitvi Evropske skupnosti in zlasti člena 175(1) Pogodbe,ob upoštevanju predloga Komisije [1],ob upoštevanju predloga Ekonomsko-socialnega odbora [2],po posvetovanju z Odborom regij,skladno s postopki, določenimi v členu 251 Pogodbe [3],ob upoštevanju naslednjega:(1) Pogodba določa razvoj in izvedbo okoljske politike Skupnosti in podrobno opredeljuje cilje in načela, ki usmerjajo to politiko.(2) Akcijski program, uveden s Sklepom Sveta 97/872/ES z dne 16. decembra 1997 o akcijskem programu Skupnosti za spodbujanje nevladnih organizacij, dejavnih predvsem na področju varstva okolja [4], se zaključi 31. decembra 2001. Komisija in trenutni ter prejšnji upravičenci so ocenili program in izkazali veliko podporo za njegovo obnovo ali revizijo.(3) Šesti okoljski akcijski program priznava potrebo po podelitvi pooblastil državljanom in predlagani ukrepi vključujejo obširen in obsežen dialog z interesnimi skupinami pri odločanju o okoljski politiki. Da bi nevladnim organizacijam (v nadaljevanju "nevladne organizacije") omogočili sodelovanje v takšnem dialogu, šesti okoljski program predvideva potrebo po ustrezni podpori, vključno s sredstvi Skupnosti za nevladne organizacije.(4) Nevladne organizacije, aktivne na področju varstva okolja, so že pokazale, da lahko prispevajo k okoljski politiki Skupnosti, kakor je določena v členu 174 Pogodbe, z aktivnim sodelovanjem v konkretnih ukrepih varstva okolja in pri aktivnostih za povečanje splošnega ozaveščanja glede potrebe po varstvu okolja v luči trajnostnega razvoja. Nevladne organizacije, ki so aktivne tudi na področju zaščite živali, pod pogojem, da so takšne aktivnosti usmerjene k doseganju ciljev varstva okolja, lahko sodelujejo tudi v tem programu.(5) Nevladne organizacije so ključne za koordiniranje in posredovanje Skupnosti informacij in pogledov o novih in nastajajočih perspektivah, kakor so varstvo narave in čezmejne okoljske težave, s katerimi se ne morejo ukvarjati ali se v celoti ne ukvarjajo države članice ali organi na nižjih ravneh. Nevladne organizacije dobro poznajo zaskrbljenost javnosti glede okolja in lahko tako uveljavljajo ta stališča in jih posredujejo nazaj Komisiji.(6) Okoljske nevladne organizacije sodelujejo v strokovnih skupinah, v pripravljalnih in izvedbenih odborih institucij Skupnosti, in zagotavljajo pomemben prispevek k politikam Skupnosti, programom in pobudam in potrebno ravnotežje v zvezi z interesi drugih akterjev v okolju, vključno z industrijo/gospodarstvom, sindikati in potrošniškimi skupinami.(7) Treba je spodbujati nevladne organizacije, ki so sposobne spodbujati izmenjavo perspektiv, težav in možnih rešitev in izvesti ustrezne aktivnosti, povezane z okoljskimi težavami, ki zadevajo vso Skupnost, vključujoč interesne skupine na državni, regionalni in lokalni ravni. V ta namen bodo ciljne samo tiste nevladne organizacije in skupine nevladnih organizacij, ki so dejavne na evropski ravni.(8) Program je treba geografsko razširiti, da bi vključili nevladne organizacije držav kandidatk z vidika njihove pomembnosti pri pridobivanju javnega odobravanja okoljskega "pravnega reda" in okrepitve njegovega izvajanja.(9) Z vidika pridobljenih izkušenj v prvih treh letih izvajanja tega sklepa je treba sprejeti oceno delovanja programa, da bi se lahko odločili o njegovem nadaljevanju.(10) ) O letnih proračunskih sredstvih bi moral odločati organ za izvrševanje proračuna v proračunskem postopku.(11) Ta sklep za ves čas trajanja programa uvaja finančni okvir, ki pomeni prednostno referenco v smislu točke 33 Medinstitucionalnega sporazuma z dne 6. maja 1999 med Evropskim parlamentom, Svetom in Komisijo o proračunski disciplini in izboljšanju proračunskega postopka [5] za organ za izvrševanje proračuna v okviru letnega proračunskega postopka –SPREJEL NASLEDNJI SKLEP:Člen 11. Vzpostavi se akcijski program Skupnosti za spodbujanje nevladnih organizacij, ki delujejo predvsem na področju varstva okolja.2. Glavni cilj tega programa naj bo spodbujanje nevladnih organizacij, ki delujejo predvsem na področju varstva in izboljšanja okolja na evropski ravni. Takšne dejavnosti bi morale vključevati prispevek, ali biti sposobne prispevati k razvoju in izvedbi okoljske politike in zakonodaje Skupnosti v različnih regijah Evrope.3. Program spodbuja tudi sistematično vključevanje nevladnih organizacij v vse stopnje postopka odločanja o okoljski politiki Skupnosti, z zagotavljanjem ustreznih predstavnikov na posvetovalnih sestankih interesnih skupin in javnih obravnavah. Program prispeva tudi k krepitvi manjših regionalnih ali lokalnih združenj, ki si prizadevajo na lokalnem območju uporabljati okoljski pravni red Skupnosti in pravni red v zvezi s trajnostnim razvojem.Člen 2Da je nevladna organizacija upravičena do subvencije, mora imeti naslednje značilnosti in mora ravnati v skladu s Prilogo:(a) biti mora neodvisna in nepridobitna pravna oseba, dejavna predvsem na področju varstva in izboljšanja okolja z okoljskim ciljem, usmerjenim v javno dobro in v smislu trajnostnega razvoja;(b) biti mora aktivna na evropski ravni, bodisi samostojno ali v obliki različnih koordiniranih združenj s strukturo (na podlagi članstva) in aktivnostmi, ki zajemajo najmanj tri evropske države. Vendar pa je pokrivanje dveh evropskih držav sprejemljivo, pod pogojem, da je prednostni cilj aktivnosti podpora razvoju in izvajanje okoljske politike Skupnosti, kakor je določena v členu 1(2) in (3);(c) aktivnosti morajo še zlasti izpolnjevati načela na temelju šestega okoljskega akcijskega programa in morajo biti usklajene s prednostnimi področji, kakor so opredeljeni v členu 5;(d) mora biti pravno ustanovljena več kakor dve leti in mora imeti letni obračun, ki ga je potrdil pooblaščeni revizor, za dve predhodni leti. V izjemnih okoliščinah lahko Komisija dovoli odstopanje od teh dveh zahtev pod pogojem, da takšno ravnanje ne bo ogrozilo zaščite finančnih interesov Skupnosti.Člen 3V programu lahko sodelujejo vse evropske nevladne organizacije, ustanovljene bodisi v:(a) državah članicah;(b) v pridruženih državah [6] v skladu s pogoji, določenimi v ustreznih evropskih sporazumih, v njihovih dodatnih protokolih in sklepih njihovih pridružitvenih svetov;(c) na Cipru, Malti ali v Turčiji v skladu s pogoji in postopki, o katerih se je treba dogovoriti s temi državami; ali(d) v državah Balkana, ki tvorijo del stabilizacijskega in pridružitvenega postopka za države Jugovzhodne Evrope [7] v skladu s pogoji in postopki, o katerih se je treba dogovoriti s temi državami.Člen 41. Komisija objavi razpis v Uradnem listu Evropskih Skupnosti do 30. septembra vsako leto za subvencije v naslednjem koledarskem letu. Poleg tega Komisija uporabi druge ustrezne ukrepe, ki so na voljo za seznanjanje potencialnih upravičencev s programi, vključno z elektronskimi mediji.2. Razpis vključuje paket informacij in določi merila o izpolnjevanju pogojev, merila za izbor in dodelitev (vključno s podrobnostmi o predlaganem sistemu ponderiranja) in postopek prijave, ocenjevanja in odobritve.3. Po presoji predlogov Komisija odloči, katere organizacije bodo prejele finančna sredstva v naslednjem letu, do 31. decembra vsako leto, razen če pride do zamude pri sprejemanju proračuna Skupnosti. Sklepom sledi dogovor med Komisijo in upravičencem, s katerim se določi najvišji znesek subvencije, načine plačila, kontrolne in nadzorne mehanizme ter cilje, ki jih je treba doseči s subvencijo. Plačilo se izvrši nemudoma.Člen 51. Glede na pomembnost trajnostnega razvoja ter zdravja in kakovosti življenja evropskih državljanov je podpora iz tega programa usmerjena še zlasti na prednostna področja iz šestega okoljskega akcijskega programa, razvrščena v skupine pod naslednjimi glavnimi naslovi:(a) omejevanje podnebnih sprememb;(b) narava in biotska raznovrstnost — varstvo edinstvenega vira,(c) zdravje in okolje;(d) zagotavljanje trajnostnega gospodarjenja z naravnimi viri in odpadki.Šesti okoljski akcijski program bo v četrtem letu delovanja ponovno pregledan, revidiran in po potrebi posodobljen, da bi bili upoštevani novi razvojni dosežki in informacije.Poleg že omenjenih področij so prednostnega pomena tudi okoljsko izobraževanje ter izvajanje in uresničevanje okoljske zakonodaje Skupnosti.2. Postopek izbire in dodeljevanja se izvaja v štirih stopnjah, kakor je podrobneje navedeno pod A Priloge.Člen 61. Subvencija ne presega 70 % povprečnih revidiranih letnih upravičenih stroškov upravičenca v predhodnih dveh letih za nevladne organizacije s sedežem v Skupnosti, ali 80 % za nevladne organizacije s sedežem v državah kandidatkah in državah Balkana, in ne presega 80 % upravičenih stroškov upravičenca za tekoče leto.Znesek se določi letno skladno s fiksnim sistemom ponderiranja, ki upošteva vrednosti rezultatov, ki izhajajo iz presoje iz člena 5(2) in je opisan pod A Priloge in načelih, kakor so opisana pod C Priloge.2. Upravičenec lahko po tem programu uporablja subvencijo za kritje upravičenih stroškov po lastni presoji v letu subvencije. Vsi stroški, nastali v letu subvencije, so upravičeni, razen tistih, naštetih v oddelku 2 D Priloge. Upravičenci lahko sredstva razdelijo tudi partnerjem ali organizacijam članicam v skladu s podrobnostmi, naštetimi v sprejetem delovnem programu.3. Znesek subvencije postane dokončen šele, ko Komisija sprejme revidiran izkaz stanja, kar zagotavlja, da so bila sredstva Skupnosti uporabljena v skladu z ustreznimi določbami finančne uredbe z dne 21. decembra 1977, ki se uporablja za splošni proračun Evropskih skupnosti [8].Končno plačilo se ustrezno zmanjša, če skupni znesek subvencij Skupnosti iz tega ali katerega koli drugega programa preseže 80 % revidiranih upravičenih letnih stroškov upravičenca.4. Poleg tega, če revidirani izkaz stanja za leto subvencije izkazuje, da skupni prihodki upravičenca, razen prihodkov, ki so redno namenjeni za neupravičene stroške, presegajo upravičene stroške, se končno plačilo zniža, ali po potrebi presežni znesek ustrezno povrne. Skladno s členom 256 Pogodbe so nalogi za izterjavo izvršljivi.5. Da bi zagotovili učinkovitost subvencij za okoljske nevladne organizacije, lahko Komisija sprejme ustrezne ukrepe za preverjanje, da izbrane organizacije še izpolnjujejo zahteve, v celem letu, za katero so subvencije dodeljene. Še zlasti se vzpostavi mehanizem za sistematični nadzor nad delovanjem upravičencev v letu subvencije in sistem za naknadno ovrednotenje rezultatov.6. Neuspešnim kandidatom Komisija navede zadovoljivo utemeljene razloge, zaradi katerih nevladna organizacija ni izpolnjevala zahtev, da jim omogoči prepoznati potrebne spremembe, preden vložijo novo prošnjo za subvencijo.Člen 71. Ta program se začne 1. januarja 2002 in zaključi 31. decembra 2006.2. Finančni okvir, določen za izvedbo tega programa za obdobje od 2002 do 2006, znaša 32 milijonov EUR.3. Dodeljena proračunska sredstva odobri pooblaščeni organ za izvajanje proračuna v okviru finančne perspektive.Člen 81. Da bi zaščitili finančne interese Skupnosti pred goljufijami in drugimi nepravilnostmi, lahko Komisija izvede kontrole na kraju samem in preglede v okviru tega programa skladno z Uredbo Sveta (Euratom, ES) št. 2185/96 [9]. Urad za boj proti goljufijam (OLAF) po potrebi izvede preiskavo, ki jo ureja Uredba (ES) št. 1073/1999 Evropskega parlamenta in Sveta [10].2. Upravičenec do subvencije hrani vso dodatno dokumentacijo in jo da na razpolago Komisiji, vključno z revidiranimi izkazi stanja glede odhodkov v letu prejema subvencije za obdobje petih let po zadnjem plačilu. Upravičenec subvencije poskrbi, da je dodatna dokumentacija, ki je v rokah partnerjev ali članov, po potrebi na razpolago Komisiji.Člen 91. Če obvezna poročila kažejo, da pričakovani rezultati niso bili doseženi, lahko to privede do neupravičenosti financiranja v okviru tega programa v naslednjem letu. Če pričakovani rezultati niso doseženi v dveh zaporednih letih preneha upravičenost do subvencije za preostala leta programa.2. Če Komisija nevladni organizaciji pošlje nalog za izterjavo zaradi namernih nepravilnosti, nepravilnosti povzročenih iz malomarnosti ali zaradi goljufije, je avtomatsko izključena iz financiranja za preostala leta programa.3. Če Komisija odkrije nepravilnosti, slabo upravljanje ali goljufijo v zvezi s subvencijo, bodisi z revizijo ali kontrolo na kraju samem, je upravičenec deležen enega ali več naslednjih upravnih ukrepov in kazni, proporcionalno glede na resnost primera (in pravice do pritožbe zoper sklep):(a) razveljavitev subvencije;(b) plačilo kazni do 50 % zneska naloga za izterjavo;(c) izključitev iz drugih možnosti financiranja Skupnosti v preostalih letih programa;(d) izključitev iz ustreznih mehanizmov dialoga Komisije za preostala leta programa.Člen 10Seznam upravičencev do sredstev iz tega programa skupaj z dodeljenim zneskom se objavi vsako leto v Uradnem listu Evropskih Skupnosti.Člen 11Komisija predloži državam članicam in Evropskemu parlamentu do 30. aprila vsako leto poročilo o postopku dodeljevanja subvencij za tekoče leto in o rezultatih subvencij iz preteklega leta. Poročilo vključuje razlago, kako je Komisija izbrala upravičence za tekoče leto. Komisija skliče sestanek interesnih skupin za obravnavanje tega poročila do 30. junija vsako leto.Najpozneje do 31. decembra 2004 Komisija pošlje poročilo Evropskemu parlamentu in Svetu o uresničevanju ciljev tega programa v prvih treh letih in, če je ustrezno, pripravi predloge za kakršne koli prilagoditve, potrebne za nadaljevanje ali prenehanje programa. Poročilo temelji na poročilih o rezultatih, ki so jih dosegli upravičenci, še zlasti njihove učinkovitosti pri uresničevanju ciljev, določenih v členu 1 in prilogi.Evropski parlament in Svet se skladno s Pogodbo odločita o nadaljevanju programa po 1. januarju 2007. Preden se v ta namen predložijo predlogi, Komisija izvede zunanjo oceno rezultatov, ki so bili doseženi v okviru programa.Člen 12Ta sklep začne veljati naslednji dan po objavi v Uradnem listu Evropskih skupnosti.V Bruslju, 1. marca 2002Za Evropski parlamentPredsednikP. CoxZa SvetPredsednikR. De Miguel[1] UL C 270 E, 25.9.2001, str. 125.[2] Mnenje podano dne 18. oktobra 2001 (še ne objavljeno v Uradnem listu).[3] Mnenje Evropskega parlamenta z dne 23. oktobra 2001 (še ne objavljeno v Uradnem listu), Skupno stališče Sveta z dne 6. decembra 2001 (še ne objavljeno v Uradnem listu) in Sklep Evropskega Parlamenta z dne 16. januarja 2002 (še ne objavljeno v Uradnem listu).[4] UL L 354, 30.12.1997, str. 25.[5] UL C 172, 18.6.1999, str. 1.[6] Bolgarija, Republika Češka, Estonija, Madžarska, Latvija, Litva, Poljska, Romunija, Republika Slovaška in Slovenija.[7] Nekdanja jugoslovanska republika Makedonija, Albanija, Federativna republika Jugoslavija, Bosna in Hercegovina in Hrvaška.[8] UL L 356, 31.12.1977, str. 1. Uredba, kakor je bila nazadnje spremenjena z Uredbo (ES) št. 762/2001 (UL L 111, 20.4.2001, str. 1).[9] UL L 292, 15.11.1996, str. 2.[10] UL L 136, 31.5.1999, str. 1.--------------------------------------------------PRILOGAA. ŠTIRI STOPNJE V POSTOPKU IZBORA IN DODELJEVANJA SREDSTEV1. Izključitev vlog, ki ne ustrezajo tehničnim/administrativnim zahtevam za posredovanje prošnje za financiranje iz tega programa. Še posebno so po tem programu neupravičene nepopolne ali nezadostno podrobno izpolnjene vloge ali tiste, ki niso bile izpolnjene v skladu z navodili v obrazcu vloge, ali ki so bile poslane po objavljenem skrajnem roku za oddajo vlog.2. Izključitev vlog, ki ne ustrezajo merilom o izpolnjevanju pogojev, kakor je zapisano v členih 2 in 3.3. Primerjalna ocena preostalih vlog, ki ustrezajo merilom o izpolnjevanju pogojev, ocenjenih po naslednjih merilih, ki so podrobneje določena v B:(a) v kolikšni meri vloge ustrezajo ali natančneje, v kolikšni meri predlagani delovni program izpolnjuje cilje programa iz člena 1, in prednostne naloge programa iz člena 5;(b) kakovost upravljanja in kakovost proizvoda;(c) obseg, uspešnost in učinkovitost.Rezultati bodo zaradi primerjave dodeljeni vsem zadržanim vlagateljem.4. Določitev seznama vlog, zadržanih za postopek dodeljevanja, pri čemer so zadržane samo tiste vloge, ki po rezultatih presegajo prag, ki ga je določila Komisija.B. ZNAČILNOSTI, NA PODLAGI KATERIH BODO OCENJENI VLAGATELJIVlagatelji, ki uspešno opravijo prvi dve stopnji izbora, določeni pod A, se ocenjujejo po naslednjih merilih:1. Ustreznost vloge za izpolnjevanje ciljev programaZnačilnosti vlagatelja vključno z njegovim predlaganim delovnim programom, ki se ocenjuje, vključujejo:(a) Ustreznost politike (pri čemer se upošteva šesti okoljski akcijski program, novo evropsko upravo, trajnostni razvoj, širitev, stabilizacijski in pridružitveni postopek za države JV Evrope, razvoj Evro-sredozemskega partnerstva, integracija, vključitev načela enakosti spolov).(b) Ustreznost in potencialni vpliv na vključevanje v oblikovanje okoljske politike Skupnosti in pri izvajanju.(c) Sposobnost predstavitve pri izražanju skrbi javnosti iz različnih regij Evrope in upoštevanje njenih zamisli ter predlogi za reševanje okoljskih težav.(d) Ustreznost pri spodbujanju ozaveščanja o okolju in aktivnostih za razširitev znanja na splošno in v povezavi z okoljskimi politikami Skupnosti.(e) Sposobnost razvijanja povezav med organizacijami v državah članicah in v državah kandidatkah; spodbujanje sodelovanja z organizacijami v javnem in zasebnem sektorju; in pritegnitev financiranja iz zunanjih virov.Za vsako od navedenih značilnosti se bo upoštevala sposobnost organizacije vlagateljice za izpolnjevanje različnih nalog, ki pripadajo nevladni organizaciji, in so navedene pod D.2. Upravljanje in kakovost proizvodaZnačilnosti, ki se ocenjujejo, vključujejo:(a) Organizacijsko strukturo, ustreznost pri kadrovanju in upravljanju s človeškimi viri.(b) Notranji postopek odločanja, odnosi med člani, vključno z dogovori, s katerimi se zagotovi članstvo v razvoju politike in glasovanje o politiki.(c) Strateški pristop, ciljna usmeritev in postopki načrtovanja.(d) Administracija, kontrola proračuna in finančno upravljanje.(e) Prakse pri predložitvi finančnih poročil (notranje in zunanje).(d) Samoocenjevanje in kontrola kakovosti, povratne informacije o izkušnjah (učenje).(g) Tehnična/znanstvena pristojnost.3. Obseg, uspešnost in učinkovitostZnačilnosti, ki se ocenjujejo, vključujejo:(a) Splošno poznavanje organizacije in njenih aktivnosti.(b) Zunanje odnose in uspešnost (z drugimi akterji na področju okolja, kakor so lokalni in regionalni organi oblasti, gospodarstvo in industrija, potrošniške skupine, sindikati, druge nevladne organizacije in splošna javnost).C. DOLOČITEV SUBVENCIJSubvencija so izračunane na podlagi predvidenih skupnih upravičenih stroškov vlagatelja za leto subvencije, ki izrecno upošteva povprečje revidiranih stroškov v predhodnih dveh letih, skladno z naslednjimi načeli:1. Ob enakih ostalih parametrih bo znesek subvencije za nevladne organizacije z večjo količino ustreznih aktivnosti (izmerjeno s povprečno vrednostjo revidiranih letnih stroškov za predhodni dve leti in pričakovanimi skupnimi upravičenimi stroški za leto subvencije) običajno višji kakor zneski subvencije za nevladne organizacije z manjšimi količinami ustreznih aktivnosti. Vendar bo porazdelitev potekala nelinearno in bodo tako upravičenci z manjšimi količinami ustreznih aktivnosti prejeli relativno višjo vrednost podpore.2. Ob enakih ostalih parametrih bodo nevladne organizacije z višjimi komparativnimi ocenjenimi rezultati prejeli večje zneske kakor vlagatelji z nižjimi rezultati.3. Dodeljena subvencija nikakor ne presega zneska, ki ga je zahtevala nevladna organizacijaD. UPRAVIČENI STROŠKI1. Vsi stroški, nastali pri upravičencu v letu subvencije, so upravičeni, razen tistih, naštetih v oddelku 2. Upravičeni stroški bi lahko vključili nekatere od naslednjih ponazoritvenih primerov aktivnosti:(a) koordiniranje in posredovanje Komisiji informacij in pogledov, na podlagi zadev in mnenj splošne javnosti o novih in razvijajočih se pogledih, ki ne morejo biti, ali ki niso v celoti obdelani na ustreznih ravneh v državah članicah;(b) pripravljalno delo in raziskave, potrebne za sodelovanje v strokovnih skupinah, v pripravljalnih in izvedbenih odborih institucij Skupnosti, ki zagotavlja pomemben prispevek k politikam Skupnosti, programom in pobudam in potrebno ravnotežje v zvezi z interesi drugih akterjev v okolju, vključno z industrijo/gospodarstvom, sindikati in potrošniškimi skupinami;(c) spodbujanje izmenjave mnenj, težav in možnih rešitev v zvezi s težavami v okolju na ravni Skupnosti, vključno z interesnimi skupinami na državni, regionalni in lokalni ravni. To bi lahko zajemalo prenos znanja in zagotavljalo medsebojno sodelovanje s povezovanjem;(d) širitev ozaveščanja in razširjanje znanja o splošnih vidikih okolja in okoljske politike Skupnosti;(e) graditev sposobnosti, še zlasti vključevanje majhnih nevladnih organizacij, novih skupin nevladnih organizacij in nevladnih organizacij v državah kandidatkah in v državah Balkana na evropski ravni.2. Plačila, ki jih izvede upravičenec, in pogodbe, dodeljene tretjim strankam, ki vključujejo elemente iz spodnjih kategorij, bodo veljala za neupravičena:(a) pogostitve, sprejemi, nepotrebni ali slabo obrazloženi stroški:(b) stroški, ki so jasno izven dogovorjenega delovnega programa upravičenca v letu subvencije;(c) povračilo dolgov, plačilo dolgovanih obresti, prenesen primanjkljaj;(d) stroški v zvezi z vloženimi sredstvi, investicijami ali rezervami, namenjenimi za okrepitev sredstev upravičenca;(e) prispevki v blagu;(f) zasebni stroški;(g) kazenske/nezakonite dejavnosti.--------------------------------------------------


title: 2013/628/EU: Sklep Sveta z dne 22. oktobra 2013 o sklenitvi Sporazuma med Evropsko unijo in Republiko Armenijo o poenostavitvi izdajanja vizumov

text:
               31.10.2013

               SL

               Uradni list Evropske unije

               L 289/1

         SKLEP SVETA
   z dne 22. oktobra 2013
   o sklenitvi Sporazuma med Evropsko unijo in Republiko Armenijo o poenostavitvi izdajanja vizumov
   (2013/628/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti točke (a) člena 77(2) v povezavi s točko (a) drugega pododstavka člena 218(6) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta,
   ob upoštevanju naslednjega:

               (1)

               V skladu s Sklepom Sveta 2013/2/EU (1) je bil dne 17. decembra 2012 podpisan Sporazum med Evropsko unijo in Republiko Armenijo o poenostavitvi izdajanja vizumov (v nadaljnjem besedilu: Sporazum), s pridržkom njegove poznejše sklenitve.

               (2)

               Sporazum bi bilo treba odobriti.

               (3)

               Ta sklep predstavlja razvoj določb schengenskega pravnega reda, pri katerem Združeno kraljestvo ne sodeluje v skladu s Sklepom Sveta 2000/365/ES z dne 29. maja 2000 o prošnji Združenega kraljestva Velika Britanija in Severna Irska za sodelovanje pri izvajanju nekaterih določb schengenskega pravnega reda (2); Združeno kraljestvo torej ne sodeluje pri sprejetju tega sklepa, ki zato zanj ni zavezujoč in se v njem ne uporablja.

               (4)

               Ta sklep predstavlja razvoj določb schengenskega pravnega reda, pri katerem Irska ne sodeluje v skladu s Sklepom Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (3); Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

               (5)

               V skladu s členoma 1 in 2 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja –

         SPREJEL NASLEDNJI SKLEP:
   Člen 1
   Sporazum med Evropsko unijo in Republiko Armenijo o poenostavitvi izdajanja vizumov se odobri v imenu Unije.
   Besedilo Sporazuma je priloženo temu sklepu.
   Člen 2
   Predsednik Sveta v imenu Unije poda uradno obvestilo iz člena 14(1) Sporazuma (4).
   Člen 3
   Ta sklep začne veljati na dan sprejetja.

      V Luxembourgu, 22. oktobra 2013

            Za Svet

            Predsednik

         L. LINKEVIČIUS

      (1)  UL L 3, 8.1.2013, str. 1.

      (2)  UL L 131, 1.6.2000, str. 43.

      (3)  UL L 64, 7.3.2002, str. 20.

      (4)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.


title: Sklep Sveta z dne 25. septembra 2008 o imenovanju in zamenjavi članov upravnega odbora Evropskega centra za razvoj poklicnega usposabljanja

text:
               1.10.2008

               SL

               Uradni list Evropske unije

               C 249/4

      SKLEP SVETA

   z dne 25. septembra 2008
   o imenovanju in zamenjavi članov upravnega odbora Evropskega centra za razvoj poklicnega usposabljanja
   (2008/C 249/02)
   SVET EVROPSKE UNIJE JE –
   ob upoštevanju Uredbe Sveta (EGS) št. 337/75 z dne 10. februarja 1975 o ustanovitvi Evropskega centra za razvoj poklicnega usposabljanja, zlasti člena 4 Uredbe (1),
   ob upoštevanju seznamov predlaganih oseb za predstavnike delavcev, ki jih je Komisija predložila Svetu,
   ob upoštevanju naslednjega:

               (1)

               Svet je s sklepom z dne 18. septembra 2006 (2) imenoval člane upravnega odbora Evropskega centra za razvoj poklicnega usposabljanja za obdobje od 18. septembra 2006 do 17. septembra 2009.

               (2)

               Po odstopu Johannesa HYLANDERJA (Švedska) se je sprostilo mesto člana v upravnem odboru centra v skupini predstavnikov delavcev –

         SKLENIL:
   Edini člen
   Za članico upravnega odbora Evropskega centra za razvoj poklicnega usposabljanja se za preostanek mandata, ki se izteče 17. septembra 2009, imenuje:

               PREDSTAVNIKI ORGANIZACIJ DELAVCEV

               ŠVEDSKA

               Ulrika HEKTOR

      V Bruslju, 25. septembra 2008

            Za Svet

            Predsednik

         L. CHATEL

      (1)  UL L 39, 13.2.1975, str. 1.

      (2)  UL C 240, 5.10.2006, str. 1.


title: Sklep Upravnega odbora Europola z dne 20. marca 2007 o mehanizmih nadzora za dostop do podatkov iz računalniškega sistema zbranih informacij

text:
               29.3.2007

               SL

               Uradni list Evropske unije

               C 72/30

      SKLEP UPRAVNEGA ODBORA EUROPOLA

   z dne 20. marca 2007
   o mehanizmih nadzora za dostop do podatkov iz računalniškega sistema zbranih informacij
   (2007/C 72/14)
   UPRAVNI ODBOR EUROPOLA JE
   ob upoštevanju Konvencije, ki temelji na členu K.3 Pogodbe o Evropski uniji o ustanovitvi Evropskega policijskega urada (1), kakor je bila spremenjena z Aktom Sveta z dne 27. novembra 2003 o Protokolu na podlagi člena 43(1) Konvencije o ustanovitvi Evropskega policijskega urada (Konvencija o Europolu), o spremembah te Konvencije (2) (v nadaljnjem besedilu „Protokol“) in zlasti člena 16,
   po posvetovanju s Skupnim nadzornim organom (3),
   Ker:

               (1)

               člen 1(8) Protokola spreminja člen 16 Konvencije o Europolu, ki določa, da Europol vzpostavi ustrezne mehanizme nadzora, ki bodo omogočali preverjanje zakonitosti dostopa do podatkov iz računalniškega sistema zbranih informacij, omenjenega v členu 6 in 6(a) Konvencije o Europolu, kot to spreminja Protokol,

               (2)

               podatki, ki jih za vključitev v delovne datoteke za analitične namene in informacijski sistem posredujejo države članice in tretje države in ki so obdelani v skladu s členom 3 Akta Sveta z dne 3. novembra 1988 o sprejemu pravil, ki veljajo za Europolove analitične datoteke (4) in glede na člen 6a Konvencije o Europolu, kot ga navaja Protokol, morajo ravno tako biti predmet mehanizma nadzora, kot to določa spremenjeni člen 16 Konvencije o Europolu —

         SPREJEL NASLEDNJI SKLEP:
   Člen 1
   Europol vzpostavi mehanizme nadzora, s katerimi bi lahko za dostop do podatkov, vključno s poskusi dostopa, iz računalniškega sistema zbranih informacij, omenjenem v členu 6 in 6(a) Konvencije o Europolu, omogočil preverjanje vsaj naslednjih informacij:

               1)

               edinstveno referenčno številko za dostop ali poskus dostopa;

               2)

               katere sestavine računalniškega sistema zbranih informacij, omenjenem v členu 6 in 6(a) Konvencije o Europolu, so bile ocenjene ali preverjene;

               3)

               identifikacijo uporabnika;

               4)

               datum in čas dostopa ali vpogleda, vključno v primeru poskusa dostopa;

               5)

               kjer je primerno, zadevno delovno datoteko za analitične namene ali zadevne datoteke;

               6)

               identiteto osebe ali oseb, katerih podatki so bili preverjeni ali ocenjeni in prikazani ali identifikacijo podatkov, do katerih se je dostopalo.

         Člen 2
   Informacije zbrane v skladu s členom 1 uporabljajo Europolovi uslužbenci, ki so pooblaščeni, da zagotovijo skladnost z Europolovimi pravili o varstvu podatkov, kot tudi nadzorni organi, omenjeni v členih 23 in 24 Konvencije o Europolu, vendar le za namen preverjanja zakonitosti dostopa do podatkov iz računalniškega sistema zbranih informacij, omenjenega v členu 6 in 6(a) Konvencije o Europolu.
   Člen 3
   V skladu s členom 1 se zbrane informacije izbrišejo po šestih mesecih, razen če se podatke še naprej potrebuje zaradi potekajočega nadzora.
   Člen 4
   Pri obdelavi podatkov mora Europol delovati v skladu s pravili o varstvu in zaščiti podatkov, vsebovanih v Konvenciji o Europolu, zlasti s členoma 14(3) in 25, kakor tudi v skladu s sprejetimi pravili za njihovo izvajanje.
   Člen 5
   Sklepa upravnega odbora z dne 9. junija 1999 o pripravi poročil za dostope do osebnih podatkov in z dne 28. februarja 2001 o pripravi poročil za dostope do osebnih podatkov v informacijskem sistemu se s tem prekličeta.
   Člen 6
   Ta sklep začne veljati 19. aprila 2007.

      V Haagu, 20. marca 2007.

         Hans-Jürgen FÖRSTER

            Predsednik upravnega odbora

      (1)  UL C 316, 27.11.1995, str. 2.

      (2)  UL C 2, 6.1.2004, str. 1.

      (3)  Glejte mnenje 06/40 z dne 19. oktobra 2006.

      (4)  UL C 26, 30.01.1999, str. 1.